《将归示苏生 其二》
清代·杨彝珍

日月驱春秋，童丱易老丑。有生后古人，扫门甘奉帚。

指前争公袭，寸美中何有。好音过飘风，同逐荣华朽。

尔来里曲生，文辞妙众口。鸷翰伪凤鸣，丛谤高丘阜。

贤愚去匪寸，念此颜无忸。何物难灰尘，大道堪淹久。

独立向千载，须我同志友。

作者简介：（1806—1898）湖南武陵人，字性农，又字湘涵。道光末进士，选庶吉士，改兵部主事，旋即辞官不出。与曾国藩、左宗棠交往。有文名。有《移芝室集》。